郡名詩呈呂元鈞五首  其四
作者：孔平仲
朝代：宋

paragraphs: 南軒何靚深，觸處皆野質。
簷間畫眉語，砌下霜筠密。
小窗任明晦，一榻隨伸屈。
宿鳥聚樛枝，凉蟬噪𡴴蓽。
端居得頤養，誠意更精一。
夏闌體長健，春至轉安佚。
鉛鼎熟黄牙，仙經橫縹帙。
和言不忤俗，定力何轉物。
嗟我已龍鍾，江潭戀章紱。
塵中素袍化，鏡裏韶顔失。
愛君詩思茂，雅奏合竽瑟。
愛君道氣成，金石叢壽骨。
及瓜期尚遠，發藥容有日。
德爵齒俱尊，登門但祗栗。